Tudorel Toader: Nu a fost și nu este nici o eroare referitoare la ordonanța de clasare din dosarul de candidatura a lui A. Lazăr

Ministrul Justiției, Tudorel Toader, a scris miercuri seară pe Facebook că ”nu a fost și nu este nici o eroare referitoare la ordonanța de clasare din dosarul de candidatura a lui A. Lazăr”, fără a prezenta însă probe care să-i dovedească afirmația.

”Simple precizari ! Nu a fost si nu este nici o eroare referitoare la ordonanta de clasare din dosarul de candidatura a lui A. Lazar. Intrebarea mea era urmatoarea – cum se justifica o astfel de ordonanta in dosar. In sfarsit aflam si ” justificarea”- a gresit grefiera care a multiplicat lucrarile acestuia. Reamintesc si faptul ca tot o ” greseala” a fost si pe data de 20 martie 2018, atunci cand grefiera a multiplicat Protocolul secret din 2009, l-a trimis la MJ fara ultimele doua pagini care se „lipisera” la exemplarul trimis la CSM!”, a scris Toader pe Facebook.

Ministrul Justiției a făcut această postare după ce a apărut public informația că la dosarul de candidatură al lui Augustin Lazăr din 2016 de la Ministerul Justiţiei ar fi fost inserate şi două ordonanţe de clasare date lui Klaus Iohannis, au explicat pentru G4Media.ro surse judiciare. Una este cea dată de procurorul Cristian Lazăr de la Parchetul general (vezi documentul) din septembrie 2014 şi o alta emisă de procurorul Iustin Bic de la Parchetul Curţii de apel Alba, care viza o bucată disjunsă din dosarul clasat de Cristian Lazăr (detalii aici).

Ulterior, Procurorul General, Augustin Lazăr, a reacționat la acuzația adusă de ministrul Justiției, Tudorel Toader, conform căreia el ar fi semnat o ordonanță de clasare a unui dosar penal care îl viza pe Klaus Iohannis, ministrul neaducând însă nicio probă în sprijinul acuzației. Lazăr îl acuză pe Toader de distorsionarea adevărului și arată că ordonanța respectivă a fost emisă de Cristian Lazăr (detalii aici).